
Dabīga ģimene kā vērtība un valsts prioritāte

Latvijā tiek piedzīvoti viszemākie dzimstības rādītāji pēdējos 13 gados, demogrāfi atzīst, ka krasi mainīt situāciju ir iespējams tikai tuvākajos 3 līdz 5 gados. Eksperti pauž bažas par sociālās apdrošināšanas sistēmas ilgtspēju un sabiedrības veselības politikas prioritātēm, bet lēmumi, kas tiek pieņemti varas gaiteņos, nav vērsti uz ticības palielināšanu sociālajai sistēmai un ir ģimenei un bērniem nedraudzīgi. 
Forums, ņemot vērā, 
ka Vispārējā Cilvēktiesību deklarācijas 16. panta 3.apakšpunktā ir noteikts, ka ģimene ir dabiska sabiedrības pamatšūniņa, un tai ir tiesības uz sabiedrības un valsts aizsardzību, 
ka 25. panta 1.apakšpunktā ir noteikts, ka katram cilvēkam ir tiesības uz tādu dzīves līmeni, ieskaitot uzturu, apģērbu, mājokli, medicīniskos pakalpojumus un vajadzīgo sociālo apkalpošanu, kas nepieciešams viņa un viņa ģimenes veselības uzturēšanai un labklājībai,

ka 25. panta 2.apakšpunktā ir noteikts, ka mātēm un bērniem ir tiesības uz īpašu aizsardzību un palīdzību, 

ka 26. panta 3.apakšpunktā ir noteikts, ka vecākiem ir prioritāras tiesības izvēlēties izglītības veidu, kas tiek sniegts viņu bērniem.
ņemot vērā, ka ANO Konvencija par bērna tiesībām deklarē, ka ģimenei kā sabiedrības pamatšūniņai un visu tās locekļu un it sevišķi bērnu izaugsmes un labklājības dabiskajai videi jānodrošina nepieciešamā aizsardzība un atbalsts, lai tā varētu pilnīgi uzņemties pienākumus sabiedrības ietvaros, kā arī to, ka bērnam, lai viņš varētu pilnīgi un harmoniski attīstīties kā personība, jāaug ģimenē, kurā pastāv beznosacījuma mīlestības, uzticības, cieņas un izpratnes pilnas attiecības, kuras sniedz drošību, veicina garīgo, psihisko, fizisko, intelektuālo, sociālo un ētisko izaugsmi,

ņemot vērā Latvijas Republikas Satversmes 110.pantu, kurā ir definēts, ka Valsts aizsargā un atbalsta laulību — savienību starp vīrieti un sievieti, ģimeni, vecāku un bērna tiesības, kā arī Latvijas Republikas Satversmes 111.un 115.pantu sabiedrības veselības politikas jomā,
balstoties uz ekspertu atzinumiem un pētījumiem, Dohas, Pasaules Ģimenes Kongresu un citu starptautisku forumu deklarācijām, pasaules un Latvijas NVO pieredzi, ka ģimene ir labākā vide bērna audzināšanai un attīstībai, 

balstoties vēsturiskajā principā, ka ģimenes pamats ir laulība - vīrieša un sievietes mūža savienība, bet sabiedrības pamats - dabīga ģimene, kuru veido māte, tēvs, bērni, mazbērni un nākamās paaudzes, savukārt ģimenes veido dzimtas, kuras ir nācijas eksistences pamats, tādējādi dabīga ģimene, kas stiprināta laulības saitēm, unikālā veidā nodod dzīvības stafeti nākamām paaudzēm un nodrošina nācijas ilgtspējīgu attīstību,
pieņem Rezolūciju, kurā pieprasa no Latvijas valdības:

1) Noteikt bērna, dabīgas ģimenes un laulības kā tās pamatelementa atbalsta politiku par valsts ilgtermiņa stratēģijas prioritāti, nekavējoši novirzot adekvātus valsts budžeta līdzekļus šim mērķim un paredzot visu iesaistīto ministriju koleģiālu atbildību, īpašu atbalstu sniedzot daudzbērnu ģimenēm.
2) Demogrāfiskās katastrofas novēršanai Latvijā, steidzamības kārtā izstrādāt vienotu valsts koncepciju dzimstības un sabiedrības veselības veicināšanai, kuras pamatā būtu cieņa pret cilvēka dzīvību no tā ieņemšanas brīža līdz dabīgai nāvei.

3) Ņemot vērā citu valstu pieredzi, kuras aktīvi uzsākušas demogrāfiskās situācijas uzlabošanu, iesaistīt sabiedrību šīs koncepcijas izstrādāšanā, veidojot atsevišķas darba grupas, kurās tiktu pieaicināti demogrāfi, ārsti, veselības veicināšanas speciālisti, ģimenes politikas eksperti, sociālie darbinieki, skolotāji, zinātnieki, baznīcas pārstāvji, regulāri iepazīstinot sabiedrību un mēdijus par darba rezultātiem.
4) Noteikt nekavējoši kā valdības prioritāti tādas alkohola un tabakas kontroles politikas izstrādes un ieviešanu valstī, kura atbilst Pasaules Veselības organizācijas, Eiropas Savienības jaunākiem ieteikumiem un labas prakses paraugiem.

5) Noteikt stingrus ierobežojumus dabīgu ģimeni un attiecību intimitāti degradējošu materiālu izplatīšanai publiskajā telpā, propagandēt veiksmīgas ģimenes ar bērniem kā nācijas pamatvērtību.
6) Mērķtiecīgi veicināt biznesa vides un darba tirgus attīstību, lai dotu iespēju normāli funkcionēt ģimenēm un sabiedrībai kopumā, mazinot iedzīvotāju izceļošanu no Latvijas.
7) Dot sabiedrībai iespēju klātienē sekot Demogrāfisko lietu padomes un Demogrāfijas politikas apakškomisijas darbam, translējot to darbu  tiešraidē Internetā un atspoguļojot to Latvijas TV.
8) Uzsākt atklātu diskusiju par balsstiesību piešķiršanu bērniem, kuras realizē to vecāki līdz bērnu pilngadībai. 
